माना जाता है कि अभिनेत्री तो गोरी ही होगी। अतः मेरा अनुमान है कि जो इससे हट कर है, वह सामान्य से विचलन है। या, यह एक ऐसी कंडीशनिंग है, जिससे लोग बच नहीं पाते? अपने अनुभवों से मैं कह सकती हूँ कि बचपन से ही जब भी मुझे किसी से मिलाया जाता रहा है या किसी को मेरे बारे में बताया जाता रहा है, तब मेरी त्वचा का रंग अपरिहार्य रूप से एक मुद्दा रहा है। लोग कहते थे – ‘बेचारी उसका रंग कितना काला है’ या ‘रंग काला होने के बावजूद तुम्हारे फीचर कितने सुंदर हैं!’। लेकिन मेरे माता-पिता ने कभी इस बात की चर्चा नहीं की। अगर वे न होते, तो मैं यही मान कर बड़ी होती कि मैं किसी काम की नहीं हूँ। उनके कारण, मैंने बहुत-सी अन्य रुचियों को विकसित करने के माध्यम से अपने को परिभाषित करना सीखा। बाद के वर्षों में जा कर यह मेरे सामने स्पष्ट हुआ कि मैं कितनी भाग्यशाली रही हूँ।